Tri gazela (Ćatić)/II
<poem>
Sabah zora. Njezin zefir krila kreće - po hasbašti,
I iz sanka tiho budi amber cv'jeće - po hasbašti.

Po čimenu i po lišću propadala bistra rosa:
To je biser, što ga truni premaljeće - po hasbašti.

Mlado jutro zdravljem miri kao grudi zdrave mome:
S cv'jeća poput zlatne pare pelud lijeće - po hasbašti.

A u ljiljan-haljinama kroz bokore rujnih ruža
K'o carica sv'jetlog dana Lejla šeće - po hasbašti.

S mirisavih tankih grana bulbuli je pozdravljaju
I pjevaju u zanosu pjesmu sreće - po hasbašti.

O, Ćazime, al' je divno gledat kad se jutrom šeće
Djevojačka bujna mladost i proljeće - po Hasbašti!... </poem>

Musa Ćazim Ćatić